Dommen fra Nordmøre Tingrett i sexkjøp-saken har kommet i dag. Tiltalte mottar en straff på ett år. Tiltalte slipper å sone 121 dager. 31 av disse dagene kommer som fradrag da tiltalte satt i varetekt. 90 dager av straffen utsettes med en prøvetid på to år.

Tiltalte dømmes for samtlige av punktene i tiltalen.

Tiltalte må også betale 40.000 kroner i oppreisningserstatning til tre av de fornærmede i saken.

Aktor la ned en påstand om at tiltalte skulle få en straff i fengsel på to år, mens bistandsadvokaten la ned en påstand at tiltalte skulle betale 100.000 kroner i oppreisningserstatning til tre av de fornærmede. Dommen ble dermed noe mildere enn aktor ønsket, men en god del strengere enn forsvareren ønsket.

Til NRK sier forsvarer Geir Kvande at skyldsspørsmålet og straffeutmålingen må ankest, men at han og tiltalte må bruke helgen til å bestemme seg.

Les også: - Jentene har bevisst lurt ham.

Uaktsom

Argumentet til forsvarer var at tiltalte ikke hadde vært uaktsom med tanke på å verifisere alderen til de fornærmede jentene. I dommen heter det at aktomhetskravet i straffeloven er et meget strengt kriterium, hvor siktede må utvise aktivitet for å bevise at han er uskyldig.

Dommen konkluderer med at tiltalte ikke gjorde noen undersøkelser om jentenes alder. Ett argument forsvarer bruker er at nettstedet der tiltalte og de fornærmede knyttet kontakt hadde en aldersgrense på 16 år.

"Dette er etter rettens syn ikke tilstrekkelig for å kunne legge til grunn at tiltalte var tilstrekkelig aktsom", heter det i dommen.

At de fornærmede løy om sin alder blir ikke tillagt betydning ved vurderingen.

I bevisvurderingen legger retten avgjørende vekt på tiltaltes og de fornærmede sine forklaringer, samt utskrifter fra samtaler på nettstedet Gaysir.

Les også: Ingen fikk avtalt betaling - men han ga sprit mot sex.

Straff

Tiltalte får straff for fire tilfeller av seksuell omgang med barn under 16 år, seks tilfeller av seksuell omgang med noen under 18 år mot avtale om vederlag, ett forsøk på seksuell omgang med noen under 18 år mot avtale om vederlag, tre tilfeller av seksuell omgang mot avtale om vederlag og seks tilfeller av seksuell krenkende og uanstendig atferd overfor noen som ikke hadde samtykket.

Det mest alvorlige av disse tilfellene er seksuell omgang med barn under 16 år. De øvrige 16 forholdene tilsier isolert sett bøtestraffer. Retten mener at det samlet sett er snakk om mange seksuallovbrudd, og at en samlet straff på fengsel i ett år og seks måneder er passende.

På grunn av at tiltalte kom med en tilståelse til politiet og at saken har hatt lang liggetid blir selve straffen satt til ett års fengsel der tre måneder gjøres betinget med en prøvetid på to år.

Tiltalte dømmes ikke til å erstatte det offentliges saksomkostninger.

Les også: Fornærmet jente: - Det var ekkelt og flaut.